Valakbūdžio Švč. Mergelės Marijos Angelų Karalienės bažnyčia

**Valakbūdžio Švč. Mergelės Marijos Angelų Karalienės bažnyčia** – neparapinė bažnyčia, stovinti Valakbūdžio kaime, 10 km į pietvakarius nuo Šakių, prie kelio . Valakbūdžio bažnyčia priklauso Sintautų Švč. Mergelės Marijos Ėmimo į dangų parapijai. Mišios aukojamos trečiaisiais mėnesio sekmadieniais.

## Istorija

1921 m. įkurta parapija, pamaldos laikytos klėtyje. Kunigo Antano Grybino rūpesčiu 1922–1923 m. pastatyta laikina bažnyčia. Kunigo Stanislovo Vasiukevičiaus pastangomis 1936 m. pastatyta medinė vienabokštė bažnyčia, pašventinta 1936 m. rugpjūčio 9 d. 1937 m. pastatyta parapijos salė. Vidaus įrengimo darbai tęsėsi iki 1939 m.

Pirmosios bažnyčios projektą parengė statybos technikas Borisas Lenčevskis. Statybos inspekcija šį projektą atmetė, nes mediniame pastate buvo numatytos daugiau mūrinei architektūrai būdingos formos. Čia bažnyčia vienbokštė, stačiakampio plano, trinavė, pseudobazilikinės erdvės. Plačią navų dalį pratęsė presbiterija su trisiene apside. Abipus apsidės buvo pristatytos zakristijos su šoniniais įėjimais iš išorės. Stačiakampio plano statinys buvo dengtas vientisu dvišlaičiu stogu, žemesnė apsidė – atskiru stogeliu. Priekiniame fasade dominavo aukštas kvadratinis bokštas, šiek tiek išsikišantis į priekį. Bažnyčia turėjo neogotikinei architektūrai būdingų formų. Bokšte virš portalo ir antrame tarpsnyje virš langų įrengtos laiptuotos smailėjančios nišos atrodė kiek komplikuotai, imitavo mūro architektūrą. Fasadų angoms pasirinkta ne smailiaarkių, o pusapskričių arkų forma. 

Vietoje B. Lenčevskio projekto buvo parengtas naujas, sukurtas Šakių apskrities inžinieriaus Stasio Federavičiaus. Projektas neišlikęs, tad spėjama, kad autorius pakoregavo pirminį variantą. Realizuotame statinyje pakito bažnyčios tūris: pastatas išsiskyrė aukšta apside ir žemomis zakristijomis. Pusapskričių arkų langai pakeisti į stačiakampius. Bažnyčia išliko vienbokštė, su paprastesnių neogotikinės formos bokšto. Jo apdailoje virš portalo buvęs apskritas mažutis langas tapo gerokai didesniu.

1944 m. pirmoji medinė bažnyčia sudegė. Klebono Juozo Šeštoko pastangomis dar karo metais, 1941–1942 m. parapijos salės vietoje pastatyta laikina bažnytėlė, kuri laikui bėgant buvo perstatyta ir tapo nuolatine. 1945 m. – dabartinės medinės bažnyčios pastatymo metai. Šalia dabartinės bažnyčios išlikę medžiais apaugę senosios bažnyčios pamatai, prie jų sumūrytas lurdas su Švč. Mergelės Marijos skulptūra.

2018 m. Sintautų parapijos klebono Artūro Vaškevičiaus rūpesčiu bažnyčia buvo suremontuota.

## Architektūra

Bažnyčia stačiakampio plano, vienabokštė. Šventoriaus tvora metalinių statinių.

## Galerija

Valakbūdis, bažnyčia 2023.JPG|Suremontuota bažnyčia, 2023 m.
Valakbūdžio bažnyčia.JPG|Bažnyčia iki remonto, 2014 m.
Valakbūdžio bažnyčia 2.JPG|Galinis fasadas
Valakbūdis, bažnyčia, angelas.JPG|Angelo skulptūra prie įėjimo
Valakbūdžio bažnyčia, kryžius.JPG|Kryžius ant varpinės bokštelio
Valakbūdžio bažnyčia, lietvamzdis.JPG|Lietvamzdžio detalė
Valakbūdis, senosios bažnyčios pamatai.JPG|Senosios bažnyčios pamatai


## Šaltiniai

* 

## Nuorodos

* Valakbūdžio Švč. Mergelės Marijos Angelų Karalienės bažnyčia *panoramas.lt*